## El Consell aprova la implantació de la nova aplicació informàtica del Sistema Estatal de Gestió de la Informació de Servicis Socials

*** En el marc del Pla nacional de recuperació, transformació i resiliència, s’ha impulsat la creació d’esta ferramenta que substituïx el Sistema d’Informació d’Usuaris de Servicis Socials (SIUSS)**

El Consell ha aprovat el conveni de col·laboració entre la Generalitat i el Ministeri de Drets Socials, Consum i Agenda 2030 per a l’adhesió de les entitats locals al Sistema Estatal de Gestió de la Informació de Servicis Socials (SEGISS), que substituïx el Sistema d’Informació d’Usuaris de Servicis Socials (SIUSS) i la seua aplicació informàtica, així com per a l’intercanvi d’informació en Sistema d’Informació Estatal dels Servicis Socials (SIESS).

Mitjançant d’este conveni, el Ministeri concedix a la Generalitat la llicència d’ús per a la utilització de l’aplicació informàtica SEGISS, destinada al registre de les dades i activitats dels Servicis Socials de l’Atenció Primària Bàsica. Esta ferramenta s’aplicarà en l’àmbit de l’Administració autonòmica, i es farà extensiva a totes les corporacions locals que podran adherir-se al sistema.

La Generalitat i el Ministeri van acordar en 2021 la difusió i implantació de SIUSS i la seua aplicació informàtica, així com l’intercanvi d’informació. No obstant això, esta ferramenta, a pesar d’haver patit nombroses modificacions i actualitzacions, és insuficient per a donar un servici àgil a professionals que participen en el procés i per a incorporar noves funcionalitats que es consideren imprescindibles per a una gestió de qualitat i per a l’obtenció de dades fiables.

Per este motiu, en el marc del Pla nacional de recuperació, transformació i resiliència, s’ha impulsat, d’una banda, la creació d’un nou Sistema Estatal de Gestió de la Informació de Servicis Socials (SEGISS) que reemplaçarà SIUSS com a aplicació informàtica i, d’altra banda, la creació d’un Sistema d’Informació Estatal dels Servicis Socials (SIESS) per a l’explotació estadística de la informació, que arreplegarà i aglutinarà la informació disponible en els diferents sistemes d’informació sobre servicis socials, independentment que usen SIUSS o SEGISS o no.

Les dos ferramentes són el resultat de la fragmentació de SIUSS en dos aplicacions diferenciades: SEGISS, destinada al treball diari, i SIESS, dirigida a l’intercanvi d’informació, mantenint els continguts, però aplicant les noves tecnologies disponibles per a obtindre ferramentes més àgils i que responguen millor a les necessitats existents.

SEGISS té especial rellevància perquè respon a les demandes històriques per part de les persones usuàries de SIUSS en relació amb la gestió dels expedients sociofamiliars. Es tracta d’un sistema modular i escalable, la qual cosa permet anar incorporant continguts i funcionalitats al sistema principal per a donar resposta a noves demandes i que facilita, a més, la busca d’expedients, mitjançant una reenginyeria de la base de dades.

Per mitjà d’este acord, la Generalitat es compromet a la difusió i implantació de SEGISS, en substitució de SIUSS en les corporacions locals, donant accés al programa informàtic SEGISS, en substitució de SIUSS Web a les entitats que s’adherisquen a este conveni i subscriguen l’acord d’adhesió. També es compromet a enviar anualment al Ministeri de Drets Socials, Consum i Agenda 2030, la informació necessària per a l’explotació de les dades, mitjançant descàrregues d’estes, adaptades a la nova aplicació SIESS.

Per la seua part, el Ministeri de Drets Socials, Consum i Agenda 2030 podrà fer explotacions de la informació que se li facilita i publicar-les, així com adoptar les mesures tècniques i organitzatives destinades a garantir que les dades personals no s’atribuïsquen a una persona física identificada o identificable.

Fecha: 26/11/2024